คอนเสิร์ตปิดทองหลังพระ

คอนเสิร์ตปิดทองหลังพระ เป็นคอนเสิร์ตใหญ่ของวง คาราบาว จัดขึ้นที่ อินดอร์ สเตเดียม หัวหมาก เมื่อวันเสาร์ที่ 25 พฤษภาคม พ.ศ. 2539 เพื่อฉลองครบรอบ 15 ปีของวงคาราบาวในปีเดียวกัน และเป็นการปิดการโปรโมตอัลบั้ม หากหัวใจยังรักควาย ซึ่งเป็นอัลบั้มที่ผลิตโดยสมาชิกของวงทั้ง 7 คนในยุคคลาสสิกไลน์อัพ ซึ่งเผยแพร่ในปลายปี พ.ศ. 2538

ก่อนหน้านั้น แอ๊ด - ยืนยง โอภากุล นักร้องนำและหัวหน้าวงได้เดินทางไปยังวัดบ้านไร่ ตำบลกุดพิมาน อำเภอด่านขุนทด จังหวัดนครราชสีมา เพื่อนำเงินรายได้จากการจัดคอนเสิร์ตมอบให้แด่ พระญาณวิทยาคมเถร (คูณ ปริสุทฺโธ) (สมณศักดิ์ในขณะนั้น) เจ้าอาวาสวัด เพื่อสมทบทุนสร้างโรงพยาบาล

 รูปแบบการแสดง 
ก่อนเริ่มการแสดงคอนเสิร์ตปิดทองหลังพระ มีการถ่ายทอดสดการให้พรของพระญาณวิทยาคมเถรจากวัดบ้านไร่ผ่านระบบดาวเทียม พร้อมกับโปรยน้ำมนต์ที่ผ่านการปลุกเสกจากพระญาณวิทยาคมเถรให้แก่ผู้ชมในอินดอร์ สเตเดียม หัวหมาก เพื่อความเป็นสิริมงคล

คอนเสิร์ตปิดทองหลังพระมีพิธีกร คือ วินิจ เลิศรัตนชัย และ สาลินี ปันยารชุน โดยการแสดงแบ่งออกเป็น 2 ช่วงใหญ่ ๆ ดังนี้

ช่วงแรก เป็นช่วงของศิลปินรับเชิญที่ออกมาร้องเพลงของคาราบาวในอัลบั้มต่าง ๆ ในสไตล์ของตนเอง อาทิ บิลลี่ โอแกน, ติ๊ก ชีโร่, ทอม ดันดี, กษาปณ์ จำปาดิบ, ออดี้, สไมล์บัฟฟาโล่, สุกัญญา มิเกล, เดอะ มัสต์

ช่วงที่ 2 เป็นการแสดงของวงคาราบาว โดยสมาชิกที่ขึ้นแสดงนั้นเป็นสมาชิกวงในยุคคลาสสิกไลน์อัพทั้ง 7 คน โดยไม่มีสมาชิกยุคหลังร่วมแสดงด้วยเลย เปิดการแสดงด้วยเพลง หลวงพ่อคูณ ต่อมาในช่วงกลางแสดง มีศิลปินรับเชิญ 2 คน คือ นก - สินจัย เปล่งพานิช ซึ่งเป็นผู้เข้าชม ขึ้นมาร้องเพลงร่วมกับแอ๊ดในเพลง เดือนเพ็ญ และ แหลม มอริสัน ที่มาโซโล่กีตาร์ ร่วมกับ เล็ก - ปรีชา ชนะภัย ในเพลง กีตาร์คิงส์ ซึ่งเป็นเพลงที่บอกเล่าถึงชีวิตของแหลมเอง และเพลงสุดท้ายในการแสดงคือเพลง หลวงพ่อคูณ ซึ่งเป็นเพลงเดียวกับเพลงที่เริ่มต้นการแสดง แต่เป็นการร่วมร้องเพลงของศิลปินรับเชิญทั้งหมด กับวงคาราบาว และผู้แต่งเพลงคือ พยัพ คำพันธุ์ เซียนพระที่มีชื่อเสียง พร้อมกับมีการโปรยน้ำมนต์อีกครั้งเพื่อเป็นสิริมงคลก่อนปิดการแสดง

 สมาชิกวงคาราบาวในคอนเสิร์ต 
 ยืนยง โอภากุล (แอ๊ด) : ร้องนำ , กีต้าร์
 กีรติ พรหมสาขา ณ สกลนคร (เขียว) : ร้องนำ , เพอร์คัสชั่น , กีต้าร์
 ปรีชา ชนะภัย (เล็ก) : ร้องนำ , ร้องประสาน , กีต้าร์
 เทียรี่ เมฆวัฒนา : ร้องนำ , กีต้าร์ , ร้องประสาน
 อนุพงษ์ ประถมปัทมะ (อ๊อด) : เบส , ร้องประสาน
 อ.ธนิสร์ ศรีกลิ่นดี : ขลุ่ย , แซกโซโฟน , คีย์บอร์ด , ร้องประสาน
 อำนาจ ลูกจันทร์ (เป้า) : กลอง

 ศิลปินรับเชิญ 
 อายลายเนอร์
 เดอะ มัสท์
 ออดี้
 ฟอร์ด สบชัย
 สไมล์บัฟฟาโล่
 ฮานส์ คอรัส
 สินจัย เปล่งพานิช
 แหลม มอริสัน
 บุ๋มบิ่ม สามโทน
 ติ๊ก ชีโร่
 กษาปณ์ จำปาดิบ
 ทอม ดันดี
 สุกัญญา มิเกล
 บิลลี่ โอแกน
 พยัพ คำพันธุ์
 เบิร์ดกะฮาร์ท (ไม่ได้อยู่แผ่นคอนเสิร์ต)

 รายชื่อเพลง 
 ท.ทหารอดทน - อาย ลายเนอร์
 มรดกเฮงซวย - เดอะ มัสท์
 บ้า - ออดี้
 รักคุณเท่าฟ้า - ฟอร์ด สบชัย
 ลูกแก้ว - สไมล์บัฟฟาโล่
 เสียงเพลงแห่งเสรีภาพ - ฮานส์ คอรัส
 มนต์เพลงคาราบาว - ฮานส์ คอรัส
 หลวงพ่อคูณ - คาราบาว
 ลุงขี้เมา - คาราบาว
 กัญชา - คาราบาว
 เจ้าตาก - คาราบาว
 เรฟูจี - คาราบาว
 แม่สาย - คาราบาว
 บาปบริสุทธิ์ - คาราบาว
 สัญญาหน้าฝน - คาราบาว
 ควายกว่า - คาราบาว
 40 ปี - คาราบาว
 ขุนเขายะเยือก - คาราบาว
 เดือนเพ็ญ - สินจัย เปล่งพานิช , คาราบาว
 อองซานซูจี - คาราบาว
 ลูกรอ - คาราบาว
 สามช่าคาราบาว - คาราบาว
 กีตาร์คิงส์ - แหลม มอริสัน , คาราบาว
 หลงวัฒน์ - คาราบาว
 คนไทยรักกัน - บุ๋มบิ่ม สามโทน , ติ๊ก ชิโร่
 เมด อิน ไทยแลนด์ - ติ๊ก ชิโร่
 วณิพก - กษาปณ์ จำปาดิบ , ทอม ดันดี
 หำเทียม - สุกัญญา มิเกล
 ราชาเงินผ่อน - บิลลี่ โอแกน
 ส้มตำ - คาราบาว
 เต้าหู้ยี้ - คาราบาว
 คนหนังเหนียว - คาราบาว
 หลวงพ่อคูณ - รวมศิลปิน และ พยัพ คำพันธุ์

 บันทึกการแสดงสด 
ต่อมาในเดือนสิงหาคม พ.ศ. 2547 ได้มีการผลิตเทปและวีซีดีบันทึกการแสดงสดออกมาจำหน่ายโดยบริษัท กระบือ แอนด์ โค จำกัด แต่ทว่ามีข้อผิดพลาดในการผลิต เนื่องจากอักษรตัวนูนที่หน้าปกวีซีดีชุดนี้ ได้ระบุข้อความที่ผิดพลาดเกี่ยวกับสถานที่จัดคอนเสิร์ตว่าจัดที่สนามราชมังคลากีฬาสถานบันทึกการแสดงสด คอนเสิร์ตปิดทองหลังพระ

ต่อมาในปี พ.ศ. 2553 วอร์นเนอร์ มิวสิค ไทยแลนด์ ต้นสังกัดของวงในปัจจุบัน ได้นำวิดีโอบันทึกการแสดงสดครั้งนี้มาจัดจำหน่ายใหม่อีกครั้งในรูปแบบ วีซีดี และ ดีวีดี ในโอกาสครบรอบ 30 ปี ของวงคาราบาว โดยเริ่มวางจำหน่ายเมื่อช่วงต้นปี พ.ศ. 2554

 หมายเหตุ 
 คาราบาวยังเคยจัดคอนเสิร์ตอีกครั้งหนึ่ง ใช้ชื่อว่า ปิดทองหลังพระ เช่นเดียวกัน โดยคอนเสิร์ตปิดทองหลังพระครั้งนี้ จัดขึ้นเมื่อวันพุธที่ 1 พฤษภาคม พ.ศ. 2545 ภายในมหาวิทยาลัยสยาม โดยก่อนการแสดงมีการเทศนาโดย พระราชธรรมนิเทศ (พยอม กลฺยาโณ) ซึ่งคอนเสิร์ตครั้งนี้แอ๊ดได้นำไปเขียนเป็นความในใจที่ปรากฏอยู่ในปกอัลบั้ม นักสู้ผู้ยิ่งใหญ่ ซึ่งเป็นอัลบั้มชุดที่ 23 ของวง ที่ออกมาในปลายปีเดียวกันด้วยปกอัลบั้ม นักสู้ผู้ยิ่งใหญ่ 9 พฤศจิกายน พ.ศ. 2545
 หลังจากคอนเสิร์ตปิดทองหลังพระ ติ๊ก ชีโร่, ฟอร์ด สบชัย และ บิลลี่ โอแกน ก็ได้กลับมาร่วมงานกับคาราบาวอีกครั้งในโปรเจกต์พิเศษครบรอบ 25 ปี คาราบาว มนต์เพลงคาราบาว 25 ปี เมื่อ พ.ศ. 2550

 อ้างอิง 

ปิดทองหลังพระ
ปิดทองหลังพระ
หมวดหมู่:กรุงเทพมหานครในปี พ.ศ. 2539